Na podlagi 49. člena Zakona o ohranjanju narave (Uradni list RS, št. [96/04](http://www.uradni-list.si/1/objava.jsp?sop=2004-01-4233) – uradno prečiščeno besedilo, [61/06](http://www.uradni-list.si/1/objava.jsp?sop=2006-01-2567) – ZDru-1, [8/10](http://www.uradni-list.si/1/objava.jsp?sop=2010-01-0254) – ZSKZ-B, [46/14](http://www.uradni-list.si/1/objava.jsp?sop=2014-01-1918), [21/18](http://www.uradni-list.si/1/objava.jsp?sop=2018-01-0887) – ZNOrg, [31/18](http://www.uradni-list.si/1/objava.jsp?sop=2018-01-1402) in 82/20) izdaja Vlada Republike Slovenije

**UREDBO**

**o Regijskem parku Pohorje**

I. SPLOŠNE DOLOČBE

1. člen

(cilji in nameni)

(1) Območje površja Pohorja se zaradi ohranjene in izjemne narave zavaruje kot Regijski park Pohorje.

(2) Varstveni cilji regijskega parka so ohranitev naravnih vrednot, posebnih varstvenih območij (območij Natura 2000) in biotske raznovrstnosti, ohranitev ugodnega stanja ogroženih in mednarodno varovanih ter zavarovanih prosto živečih rastlinskih in živalskih vrst in njihovih habitatov, ohranitev najmanj obstoječega obsega in kakovosti habitatnih tipov, ki se prednostno ohranjajo v ugodnem stanju ter ohranitev krajinske pestrosti in značilnosti krajine.

(3) Razvojni cilj regijskega parka je razvoj naravovarstveno sprejemljivih gospodarskih dejavnosti, ki so skladne s krajevno tradicijo območja, naravi prijaznih športnih, rekreacijskih aktivnosti, zmanjševanje obstoječega in preprečevanje dodatnega obremenjevanja okolja,

(4) Namen regijskega parka je ohraniti edinstveno naravovarstveno vrednost ovršja Pohorja, doseganje varstvenih in razvojnih ciljev ter zagotovitev aktivnega upravljanja območja. Namen je tudi prispevati k ohranjanju kulturne dediščine ter omogočati obiskovanje in doživljanje regijskega parka z urejanjem in vzdrževanjem infrastrukture za obiskovanje.

2. člen

(vsebina)

(1) Ta uredba določa območje regijskega parka, varstvena območja, ožja zavarovana območja, pravila ravnanja, varstvene režime, način izvajanja ustanoviteljskih pravic in obveznosti, način upravljanja in nadzora, financiranje ter druga ravnanja, povezana s cilji in nameni te uredbe.

(2) S to uredbo se določijo tudi razvojne usmeritve v regijskem parku in način njihovega uresničevanja.

3. člen

(ime regijskega parka)

(1) Ime regijskega parka je »Regijski park Pohorje«.

(2) Ime regijskega parka ter njegove prevode in izpeljanke lahko uporablja upravljavec regijskega parka (v nadaljnjem besedilu: upravljavec parka).

II. REGIJSKI PARK, VARSTVENA OBMOČJA IN OŽJA ZAVAROVANA OBMOČJA

4. člen

(opis regijskega parka)

(1) Regijski park obsega dele območij Občin Zreče, Občine Vitanje, Občine Mislinja, Občine Ribnica na Pohorju, Občine Lovrenc na Pohorju, Občine Ruše in Občine Slovenska Bistrica. Območje leži v pretežni meri na nadmorskih višinah nad 1200 metrov in zavzema 59,30 km2 površin.

(2) Za ovršje masiva Pohorja, ki predstavlja regijski park, je značilna izredna naravna ohranjenost in krajinska pestrost s pogostimi in izjemnimi naravnimi pojavi. Specifičen in pester rastlinski in živalski svet pogojuje neprepustna silikatna podlaga, razgiban relief, bogato omrežje površinskih voda ter razpon nadmorskih višin do nekaj več kot 1500 metrov.

5. člen

(varstvena območja)

(1) Regijski park je razdeljen na prvo in drugo varstveno območje.

(2) Prvo varstveno območje je naravovarstveno najpomembnejše območje in je prednostno namenjeno uresničevanju varstva in ohranjanja naravnih vrednot, prvobitnih naravnih območij, rastlinskih in živalskih vrst, njihovih osebkov in habitatov, naravnega razvoja ekosistemov in naravnih procesov ter značilne krajine.

(3) Drugo varstveno območje je prednostno namenjeno ohranitvi obstoječega stanja narave in kulturne dediščine ter značilne krajine vsaj v trenutni kakovosti ter preprečitvi vnosa novih obremenjujočih dejavnosti ob upoštevanju razvoja dopuščenih dejavnost. Na drugem varstvenem območju je dopuščena trajnostna raba naravnih virov zaradi izvajanja dejavnosti sonaravnega kmetijstva in gozdarstva ter trajnostnega gospodarjenja z divjadjo, in sicer na način, da je za naravo čim manj moteča.

6. člen

(ožja zavarovana območja)

V regijskem parku se določijo ožja zavarovana območja:

1. Naravni spomenik:

* Potok Oplotnica, zgornji tok potoka (del); id. št. 304);
* Veliki Šumik – slap (id. št. 309);
* Vernski slap, slap (id. št. 310);
* Trije hlebi, skalna formacija (id. št. 296).

2. Naravni rezervati:

* Štatenberško borovje, gozd in šotno barje, gozdni rezervat (id. št. 288.);
* Gozdni rezervat Pohorski bataljon (id. št. 286);
* Gozdni rezervat Črno jezero na Pohorju (id. št. 282);
* Pragozdni rezervat Šumik (id. št. 289).

7. člen

(meje regijskega parka, varstvenih območij in ožjih zavarovanih območij)

(1) Meje regijskega parka, varstvenih območij in ožjih zavarovanih območij so določene z natančnostjo, ki ustreza merilu 1: 10 000.

(2) Meje iz prejšnjega odstavka in zemljiški kataster (zemljiško katastrski načrt) so dostopni za vpogled in prenos preko spletnih storitev.

(3) Meje regijskega parka, varstvenih območij in ožjih zavarovanih območij iz prvega odstavka tega člena in pripadajoči izsek zemljiškega katastra se v digitalni obliki hranijo pri ministrstvu, pristojnem za ohranjanje narave (v nadaljnjem besedilu: ministrstvo) občinah, krajevno pristojnih upravnih enotah in pri upravljavcu parka.

(4) Meje iz prvega odstavka tega člena so informativno prikazane tudi na publikacijski karti v merilu 1: 80.000, ki je kot priloga sestavni del te uredbe.

III. RAZVOJNE USMERITVE IN UKREPI

8. člen

(razvojne usmeritve)

(1) Na območju regijskega parka se spodbuja trajnosten in sonaraven, s cilji ohranjanja narave in krajine sprejemljiv razvoj, ob hkratnem zagotavljanju razvojnih možnosti lokalnega prebivalstva. Regijski park Pohorje naj omogoča predvsem razvoj inovativnih in naravi prijaznih dejavnosti z visoko dodano vrednostjo.

(2) Trajnostni razvoj iz prejšnjega odstavka se skladno s cilji regijskega parka uresničuje:

* z uporabo okolju prijaznih tehnologij in metod pri gospodarjenju z naravnimi viri, tako da se ohranjajo naravni procesi v ekosistemu in njihova obnovljivost, da se ohranja rastlinske in živalske vrste ter njihove življenjske prostore, naravne vrednote ter značilno krajino;
* s spodbujanjem naravi prijaznega kmetovanja, ki ohranja naravo in značilno krajino omogoča razvoj in ohranitev kmetij;
* s sonaravnim gospodarjenjem z vodo, gozdom, divjadjo in ribami na način, ki omogoča ohranjanje biotske raznovrstnosti;
* s spodbujanjem naravi prijaznega turizma, rekreacije in izobraževanjem, ki omogočajo doživljanje in spoznavanje narave, pri čemer se obiskovalce usmerja na ekološko manj občutljiva območja;
* z urejanjem prostora tako, da se ohranja narava in značilnosti krajine;
* z ohranjanjem poseljenosti v okoliškem območju tako, da se omogočajo dopolnilne dejavnosti in nova delovna mesta;
* s povezovanjem in spodbujanjem kmetijskih, turističnih, rekreacijskih, obrtnih, kulturnih in drugih dejavnosti;
* s spodbujanjem proizvodov z zaščiteno označbo porekla ali zaščiteno geografsko označbo ali z razvojem blagovne znamke regijskega parka;
* z razvojem parkovne infrastrukture in podporo projektom za predstavljanje in interpretacijo regijskega parka, ozaveščanju in izobraževanju javnosti ter lokalnih prebivalcev.

9. člen

(ukrepi za uresničevanje razvojnih usmeritev)

(1) Razvojne usmeritve se uresničujejo zlasti:

– s sodelovanjem in vključevanjem lokalnih prebivalcev in parkovnih lokalnih skupnosti pri upravljanju regijskega parka, pridobivanju finančnih sredstev z različnimi razvojnimi programi iz občinskih, državnih in mednarodnih virov;

– s pridobivanjem in uporabo sredstev lokalnih, državnih in mednarodnih skladov, ustanov oziroma organizacij za varstvene in razvojne ter izobraževalne projekte, ki so usklajeni z varstvenimi cilji regijskega parka;

– z obveznim upoštevanjem razvojnih usmeritev iz drugega odstavka prejšnjega člena v strategijah, programih, planih, načrtih in drugih dokumentih občin in države;

– s strokovno pomočjo, izobraževanjem, usposabljanjem in ozaveščanjem lokalnih prebivalcev za aktivno vključevanje v osnovne in dopolnilne dejavnosti v regijskem parku.

(2) Načini uresničevanja razvojnih usmeritev iz drugega odstavka prejšnjega člena in ukrepov iz prejšnjega odstavka se podrobneje opredelijo z načrtom upravljanja regijskega parka (v nadaljnjem besedilu: načrt upravljanja).

(3) V regijskem parku se lahko iz javnih sredstev financirajo samo tisti razvojni projekti, ki so v skladu s programi in varstvenimi cilji regijskega parka.

IV. VARSTVENI REŽIMI IN PRAVILA RAVNANJA

10. člen

(splošni varstveni režim)

(1) V regijskem parku se posegi, dejavnosti in ravnanja lahko izvajajo v obsegu, času in na način, ki je v skladu z varstvenimi cilji in režimi te uredbe.

(2) Na območju regijskega parka je prepovedano:

1. izvajati posege in dejavnosti, ki bi lahko poslabšali hidrološke, geomorfološke in ekološke razmere na območju regijskega parka in posledično negativno vplivali na ugodno stanje rastlinskih in živalskih vrst, njihovih habitatov in habitatnih tipov, ki so pomembni za ohranjanje biotske raznovrstnosti;
2. izvajati posege in dejavnosti na naravnih vrednotah na način, da se uničijo, poškodujejo ali bistveno spremenijo lastnosti, zaradi katerih je del narave opredeljen za naravno vrednoto, oziroma v obsegu ali na način, ki znatno spremeni druge lastnosti naravne vrednote;
3. izvajati posege, dejavnosti, ki bi lahko spremenili za regijski park značilno krajinsko pestrost ter značilne krajinske in poselitvene vzorce;
4. naseljevati ali gojiti tujerodne prostoživeče rastlinske in živalske vrste;
5. pasti živali zunaj za to določenih območij planin ali brez pašnih redov;
6. v komercialne namene odvzemati iz narave rastline prostoživečih vrst in njihove plodove, vključno z glivami, razen drevja;
7. taboriti, šotoriti, kuriti, urejati prostorov za piknike ter objektov in naprav za vadbo ali rekreacijo, postavljati bivalnih prikolic oziroma drugih začasnih bivalnih vozil in objektov zunaj za to urejenih in v načrtu upravljanja in v prostorskih aktih določenih območij;
8. izvajati športne aktivnosti, ki bi bile v nasprotju z v načrtu upravljanja predpisanim prostorskim in časovnim režimom;
9. jahati in kolesariti izven cest, po katerih je dovoljen promet ali v načrtu upravljanja za to določenih površin;
10. prirejati javne shode in prireditve ter organizirati športna tekmovanja v mirnih conah v času od 01.03. do 30.06;
11. postavljati in uporabljati vire svetlobe za osvetljevanje naravnega okolja;
12. postavljati znake in druge interpretacijske objekte ali naprave za slikovno ali zvočno obveščanje in oglaševanje v naravnem okolju, razen znakov za informiranje obiskovalcev regijskega parka, za informiranje lastnikov in uporabnikov zemljišč ter za označevanje planinskih in drugih poti;
13. graditi in postavljati objekte ali naprave;
14. spreminjati namembnost obstoječih objektov;
15. širiti obstoječa smučišča/tekaške poti ali graditi nova zunaj za to v načrtu upravljanja in v prostorskih aktih določenih območij;
16. graditi oziroma urejati nova vzletno-pristajalna mesta za zrakoplove razen za izvajanje nalog zaščite, reševanja in pomoči ob naravnih in drugih nesrečah;
17. odpirati nova območja za izkoriščanje mineralnih surovin;
18. voziti motorna vozila na gozdnih in nekategoriziranih cestah in drugih poteh, razen na tistih, kjer to dovoljuje načrt upravljanja;
19. voziti z motornimi vozili za namene organiziranih športnih, testnih, kros in podobnih voženj ter v reklamne, tekmovalne in podobne namene;
20. uporabljati motorne sani in druga vozila na motorni pogon za vožnjo po snegu in ledu, razen za namene, ki so dovoljeni z zakonom, ki ureja ohranjanje narave;
21. leteti z zrakoplovi na motorni pogon pod 1000 čevlji (304,8 metri) nad najvišjo trenutno točko oziroma oviro med letenjem, razen za zagotavljanje obrambe države, zaščite, reševanja in pomoči ob naravnih in drugih nesrečah, izvajanja policijskih nalog, znanstvenoraziskovalne dejavnosti in meteorološke službe.

(3) V Načrtu upravljanja se varstveni režimi iz drugega odstavka tega člena podrobneje prostorsko in časovno določijo.

11. člen

 (varstveni režim v prvem varstvenem območju in ožjih zavarovanih območjih)

(1) V prvem varstvenem območju in ožjih zavarovanih območjih poleg prepovedi iz prejšnjega člena te uredbe tudi ni dovoljeno:

1. odvzemati iz narave rastline ali dele rastlin prostoživečih vrst vključno z glivami;
2. trgati cvetje, izkopavati, nabirati, poškodovati ali lomiti rastline ali uničevati vegetacijske formacije;
3. loviti, ribariti, nabirati, vznemirjati in uničevati živali
4. izvajati melioracijska dela;
5. prirejati prireditve ter organizirati športna tekmovanja;
6. gibati se izven urejenih in označenih poti;
7. voziti z vozili na motorni pogon in kolesi;
8. postavljati obore.

12. člen

(izjeme)

(1) Ne glede na prepovedi iz 10. in 11. člena te uredbe se v regijskem parku lahko v skladu z varstvenimi cilji te uredbe in z načrtom upravljanja izvaja ukrepe varstva narave in posamezne naravovarstvene naloge ter gradi ali postavlja objekte in naprave, ki so namenjene varovanju in predstavitvi naravnih vrednot, ohranjanju biotske raznovrstnosti ter obisku in doživljanju regijskega parka (v nadaljnjem besedilu: parkovna infrastruktura).

(2) Ne glede na prepovedi iz 10. in 11. člena te uredbe se v regijskem parku lahko v skladu z varstvenimi cilji te uredbe, načrtom upravljanja in na podlagi z njim usklajenih letnih programov ali načrtov izvajanja javne službe urejanja voda, gospodarjenja s kmetijskimi zemljišči, gozdovi in divjadjo, vzdrževanja objektov gospodarske javne infrastrukture ter objektov v javni rabi in izvajanja ukrepov varstva kulturne dediščine:

* gradi nove gozdne prometnice;
* gradi pomožne kmetijske objekte za opravljanje kmetijskih dejavnosti v regijskem parku, na podlagi predhodnega pozitivnega mnenja kmetijsko-svetovalne službe o potrebnosti kmetijskega objekta za potrebe opravljanja kmetijske dejavnosti v regijskem parku;
* gradi pomožne gozdarske ali lovske objekte za opravljanje gozdarskih in lovskih dejavnosti v regijskem parku, na podlagi predhodnega pozitivnega mnenja Zavoda za gozdove o potrebnosti objekta za potrebe opravljanja gozdarske ali lovske dejavnosti v regijskem parku;
* rabi vodo za oskrbo s pitno vodo ter gradi objekte za njeno rabo, kadar to ne vpliva negativno na ugodno stanje rastlinskih in živalskih vrst, njihovih habitatov in habitatnih tipov, ki so pomembni za ohranjanje biotske raznovrstnosti;
* opravlja rekonstrukcije in vzdrževalna dela na obstoječih objektih in v varovalnih pasovih obstoječe gospodarske javne infrastrukture in objektov v javni rabi;
* opravlja naloge in posege javnih služb s področja urejanja obveznih gospodarskih javnih služb na področju urejanja voda v skladu s predpisi, ki urejajo vode;
* izvaja ribolov v Črnem jezeru v skladu z vodnim dovoljenja št. 35529-114/2004;
* izvaja posege na enotah kulturne dediščine v skladu s predpisi s področja varstva kulturne dediščine.

13. člen

(ravnanja, posegi in dejavnosti)

(1) Vsako ravnanje, poseg ali dejavnost v regijskem parku je treba izvajati v obsegu, času, na način in z uporabo tehničnih pripomočkov, ki najmanj ogrožajo cilje regijskega parka, naravno ravnovesje, ugodno stanje rastlinskih in živalskih vrst, krajinsko pestrost in značilno krajino, kulturno dediščino.

(2) Prostorski akti države in občine ter načrti, programi in drugi akti upravljanja, rabe oziroma gospodarjenja z naravnimi viri v regijskem parku morajo biti usklajeni s to uredbo in načrtom upravljanja.

(3) Znanstvene raziskave v regijskem parku se izvajajo v skladu s to uredbo in načrtom upravljanja ter na podlagi priglasitve raziskave upravljavcu krajinskega parka. Izvajalec znanstvene raziskave mora ob priglasitvi raziskave upravljavca seznaniti z obsegom, načinom, časom in potekom trajanja ter po zaključku del upravljavcu regijskega parka poročati o rezultatih opravljene raziskave.

V. UPRAVLJANJE REGIJSKEGA PARKA

14. člen

(ustanovitelji in izvajanje ustanoviteljskih pravic in obveznosti)

(1) Ustanovitelji regijskega parka so Vlada Republike Slovenije (v nadaljnjem besedilu: vlada) in Občinski sveti Občin Zreče, Vitanje, Mislinje, Ribnice na Pohorju, Lovrenca na Pohorju, Ruš in Slovenske Bistrice (v nadaljnjem besedilu: lokalne skupnosti).

(2) Ustanovitelji izvajajo ustanoviteljske pravice in obveznosti tako, da:

* soglašajo, da z regijskim parkom upravlja javni zavod, ki ga ustanovijo občine ustanoviteljice in država (v nadaljnjem besedilu: Javni zavod) s posebnim aktom, s katerim uredi statusno pravna in organizacijska vprašanja v zvezi z njegovim delovanjem;
* skupaj financirajo delovanje regijskega parka tako, da država financira predvsem naloge varstva narave, občine pa naloge usmerjanja razvoja, določene na podlagi načrta upravljanja in letnega programa dela, ki je pripravljen za celotni regijski park;
* občine sodelujejo pri izvajanju nadzora v regijskem parku z občinsko redarsko službo;
* načrt upravljanja regijskega parka potrdijo lokalne skupnosti na predlog sveta javnega zavoda, sprejme pa ga Vlada RS na predlog ministrstva, pristojnega za ohranjanje narave.

(3) Ustanovitelji podrobneje uredijo medsebojna razmerja iz prejšnjega odstavka s pogodbo.

15. člen

(upravljanje)

(1) Upravljavec regijskega parka je javni zavod. Javni zavod vključuje v upravljanje regijskega parka lokalne skupnosti, prebivalce regijskega parka, lastnike zemljišč v regijskem parku in zainteresirano javnost.

(2) Ustanovitelj javnega zavoda je Republika Slovenija in lokalne skupnosti.

(3) Upravljavec parka v okviru javne službe ohranjanja narave opravlja varstvene, strokovne, nadzorne in upravljavske ter izobraževalne naloge na območju regijskega parka.

(4) Za izvajanje posamičnih nalog lahko upravljavec regijskega parka sklene pogodbe o varstvu oziroma skrbništvu naravnih vrednot.

16. člen

(organi javnega zavoda)

(1) Javni zavod ima naslednje organe:

- svet zavoda,

- strokovni svet in

- direktorja.

(2) Sestavo sveta zavoda in strokovnega sveta, način imenovanja njegovih članov in postopek imenovanja direktorja določa akt o ustanovitvi javnega zavoda.

17. člen

(naloge upravljavca parka)

(1) Upravljavec parka opravlja v okviru javne službe ohranjanja narave naslednje naloge:

1. pripravlja predlog načrta upravljanja regijskega parka;
2. pripravlja programe dela regijskega parka na podlagi načrta upravljanja in opravlja oziroma skrbi za izvajanje v njem določenih nalog in ukrepov varstva narave;
3. spremlja in analizira stanje narave in naravnih vrednot v regijskem parku in pripravlja poročila o stanju v regijskem parku;
4. skrbi za izvajanje varstvenih režimov in razvojnih usmeritev;
5. izvaja ukrepe varstva v regijskem parku skupaj z ukrepi pogodbenega varstva in skrbništva v skladu s predpisi, ki urejajo ohranjanje narave;
6. sodeluje s strokovno organizacijo pri pripravi naravovarstvenih smernic, naravovarstvenih mnenj in soglasij za del, ki se nanaša na regijski park;
7. sodeluje z lokalnimi skupnostmi pri doseganju ciljev regijskega parka;
8. sodeluje z lastniki zemljišč in lokalnimi prebivalci in jim strokovno pomaga in svetuje;
9. sodeluje pri pripravi programov, načrtov in drugih razvojnih in varstvenih dokumentov za del, ki se nanaša na regijski park;
10. usklajuje in spremlja raziskovalne naloge v zvezi s regijskim parkom;
11. skrbi za predstavitev regijskega parka, ki vključuje tudi ozaveščanje in izobraževanje javnosti o regijskem parku;
12. zagotavlja zbiranje in dostop do informacij o regijskem parku in vodi informacijsko mrežo regijskega parka;
13. skrbi za vzdrževanje, obnavljanje in varovanje naravnih vrednot v regijskem parku in drugih vrednih delov regijskega parka;
14. načrtuje, gradi in vzdržuje parkovno infrastrukturo;
15. opravlja vodniško službo po regijskem parku;
16. izvaja druge naloge v sklopu varstva in razvoja regijskega parka v skladu s to uredbo;
17. izvaja naravovarstveni nadzor;
18. izvaja izobraževalno dejavnost.

(2) Upravljavec parka opravlja kot javno službo tudi naloge, ki se nanašajo na upravljanje nepremičnin v lasti države in občin v regijskem parku, ki se uporabljajo za varstvo in upravljanje regijskega parka.

(3) Ustanovitelji določijo nepremičnine iz prejšnjega odstavka.

(4) Pri opravljanju nalog iz 1., 3., 7. in 9. točke prvega odstavka tega člena sodeluje tudi organizacija, pristojna za ohranjanje narave (v nadaljnjem besedilu: strokovna organizacija).

VI. NAČRT UPRAVLJANJA

18. člen

(načrt upravljanja)

(1) Upravljanje regijskega parka se izvaja na podlagi desetletnega načrta upravljanja.

(2) Načrt upravljanja se obvezno upošteva pri urejanja prostora, opravljanju dejavnosti ter upravljanju, rabi in gospodarjenju z naravnimi dobrinami v regijskem parku, pri ohranjanju značilne krajine in krajinske pestrosti ter pri izvajanju gospodarskih in drugih javnih služb v regijskem parku.

19. člen

(vsebina načrta upravljanja)

(1) V načrtu upravljanja se določijo ukrepi za uresničevanje ciljev in namena regijskega parka.

(2) Načrt upravljanja obsega:

1. uvodni del, v katerem so osnovne informacije o načrtu upravljanja in regijskem parku;
2. izhodišča za načrt upravljanja, v katerih so ocenjeni stanje narave in naravnih vrednot ter težnje po posameznih področjih na območju regijskega parka in zunaj njega, na podlagi ovrednotenja zunanjih in notranjih tveganj, ki se nanašajo na biotsko raznovrstnost in naravne procese, posebna varstvena območja (območja Natura 2000), naravne vrednote, značilno krajino in krajinsko pestrost, kulturno dediščino, usmerjanje razvoja kmetijstva ter gospodarski, prostorski (poselitev, krajina, infrastruktura), kulturni in socialni razvoj glede na cilje regijskega parka;
3. dolgoročno zasnovo upravljanja prednostnih nalog ter varstvene in razvojne usmeritve za doseganje ciljev varstva regijskega parka po posameznih dejavnostih in varstvenih območjih, usmeritve za sektorsko načrtovanje, vključno z njihovim povezovanjem, na območju regijskega parka ter usmeritve za prostorsko in razvojno načrtovanje občin in države v regijskem parku;
4. program izvajanja načrta upravljanja, ki določa izvedbo upravljanja in razvoja regijskega parka, ukrepe in projekte za njihovo doseganje z navedbo finančnih virov ter opis upravljanja (človeški viri, oprema, usposobljenost, organizacijska struktura) in z načini doseganja standardov kakovosti upravljanja;
5. prostorski del z umestitvijo in konkretizacijo varstvenih režimov in razvojnih usmeritev v prostor;
6. finančno ovrednotenje načrta upravljanja s predvidenimi viri financiranja in časovnim načrtom.

(3) V načrtu upravljanja se določijo tudi druge vsebine, določene s to uredbo.

(4) Načrt upravljanja obsega tekstualni in grafični oziroma kartografski del. Načrt upravljanja se izdela v digitalni in analogni obliki, ki morata biti med seboj skladni.

20. člen

(priprava, sprejetje in spremljanje izvajanja načrta upravljanja)

(1) Načrt upravljanja pripravi javni zavod ob strokovni pomoči strokovne organizacije. Pri pripravi načrta upravljanja sodelujejo tudi druge strokovne organizacije, ki na podlagi predpisov izvajajo naloge varstva ali javno službo na področjih rabe ali upravljanja naravnih dobrin in občine ter predstavniki nevladnih organizacij.

(2) Javni zavod pripravi predlog načrta upravljanja na podlagi te uredbe in predpisov, ki urejajo ohranjanje narave, ter ob upoštevanju strokovnih podlag s področij iz prejšnjega odstavka, mnenj, stališč in pripomb iz javne predstavitve, stališča občin in strokovnih organizacij iz prejšnjega odstavka. Načrti trajnostnega gospodarjenja ali upravljanja z naravnimi dobrinami se kot strokovne podlage upoštevajo pri pripravi predloga načrta upravljanja.

(3) Ko predlog načrta upravljanja potrdi svet zavoda, ga pošlje upravljavec parka v potrditev ministrstvu, pristojnem za ohranjanje narave in lokalnim skupnostim. Po pridobitvi soglasij lokalnih skupnosti ministrstvo, pristojno za ohranjanje narave načrt upravljanja predloži v sprejem Vladi. Vlada sprejme načrt upravljanja z uredbo

(4) Če javni zavod ob spremljanju izvajanja načrta upravljanja ugotovi, da ga je treba prilagoditi spremenjenim razmeram, pripravi spremembe načrta upravljanja, ki se sprejemajo po postopku, predpisanim za sprejem načrta upravljanja.

(5) Predlog za spremembo načrta upravljanja lahko dajo tudi lokalne skupnosti. Predlog mora biti utemeljen in usklajen z varstvenimi cilji regijskega parka ter mora vsebovati predloge rešitev.

21. člen

(letni program dela)

(1) Javni zavod na podlagi načrta upravljanja sprejme finančno ovrednoteni letni program dela.

(2) Z letnim programom dela se podrobneje določi časovni načrt izvedbe del in nalog iz načrta upravljanja tako, da se za posamezno vrsto teh del in nalog upoštevajo najugodnejše obdobje glede na pričakovano stanje v regijskem parku ter finančni viri za izvedbo del in nalog v regijskem parku.

(3) Javni zavod pošlje program dela in finančni načrt po prejetem soglasju ministrstvu, pristojnem za ohranjanje narave in občinam ustanoviteljicam.

VII. FINANCIRANJE

22. člen

(sredstva)

(1) Upravljavec parka pridobiva finančna sredstva za upravljanje regijskega parka:

– iz državnega proračuna;

– iz proračuna občin;

– z dotacijami in donacijami;

– s sredstvi, pridobljenimi z upravljanjem nepremičnin;

– s prihodki od prodaje blaga in storitev, ki jih opravlja;

– iz različnih mednarodnih programov pomoči;

– s pridobivanjem sredstev na podlagi sofinanciranja programov in projektov, ki so v skladu s cilji regijskega parka, iz sredstev lokalnih, državnih in mednarodnih skladov, ustanov oziroma drugih organizacij;

– iz drugih virov.

(2) Del sredstev, pridobljenih na način iz prejšnjega odstavka, se nameni za izvajanje razvojnih usmeritev regijskega parka v skladu z načrtom upravljanja.

(3) Financiranje za upravljanje regijskega parka iz državnega proračuna in proračuna občin se uredi s pogodbo.

VIII. NADZOR

23. člen

(neposredni nadzor v naravi)

Neposredni nadzor v naravi v regijskem parku zagotavlja javni zavod v skladu s predpisi, ki urejajo ohranjanje narave in to uredbo ter občinski redarji.

24. člen

(inšpekcijski nadzor)

Nadzor nad izvajanjem te uredbe opravljajo pristojni inšpektorji v skladu z zakonom, ki ureja ohranjanje narave, in občinska redarska služba.

IX. PREHODNE IN KONČNE DOLOČBE

25. člen

(upravljavec regijskega parka)

(1) V treh mesecih po uveljavitvi te uredbe Vlada sprejme akt o ustanovitvi javnega zavoda.

(2) V treh mesecih po uveljavitvi te uredbe Vlada s sklepom določi nepremičnine v lasti države in lokalnih skupnosti, s katerimi upravlja javni zavod.

(3) Javni zavod v treh mesecih po uveljavitvi akta o ustanovitvi iz drugega odstavka tega člena sprejme statut in druge splošne akte.

(4) V šestih mesecih po uveljavitvi te uredbe določi minister skupaj z lokalnimi skupnosti začasne upravljavske smernice. Predlog upravljavskih smernic pripravi javni zavod v sodelovanju s strokovno organizacijo.

26. člen

(načrt upravljanja)

(1) Javni zavod mora načrt upravljanja najpozneje v enem letu od uveljavitve te uredbe predložiti ministrstvu, pristojnemu za ohranjanje narave, in lokalnim skupnostim ustanoviteljicam.

(2) Ministrstvo pristojno za ohranjanje narave in občine ustanoviteljice morajo načrt upravljanja potrditi najkasneje v treh mesecih od prejema.

27. člen

(začetek veljavnosti in uporabe)

Ta uredba začne veljati petnajsti dan po objavi v Uradnem listu Republike Slovenije.

Št. 007-592/2021

Ljubljana, dne 23.12.2021

EVA 2021-2550-0090